32011D0496
L 205/31
SLUŽBENI LIST EUROPSKE UNIJE
PROVEDBENA ODLUKA KOMISIJE
od 9. kolovoza 2011.
o sukladnosti norme EN 16156:2010 „Cigarete - procjena sklonosti zapaljenju - sigurnosni zahtjevi” i norme EN ISO 12863:2010 „Standardna metoda ispitivanja za procjenu sklonosti zapaljenja cigareta” s općim sigurnosnim zahtjevom Direktive 2001/95/EZ Europskog parlamenta i Vijeća i objava referencija norme EN 16156:2010 „Cigarete - procjena sklonosti zapaljenju - sigurnosni zahtjev” i norme EN ISO 12863:2010 „Standardna metoda ispitivanja za procjenu sklonosti zapaljenju cigareta” u Službenom listu Europske unije
(priopćena pod brojem dokumenta C(2011) 5626)
(Tekst značajan za EGP)
(2011/496/EU)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Direktivu 2001/95/EZ Europskog parlamenta i Vijeća od 3. prosinca 2001. o općoj sigurnosti proizvoda (1), a posebno prvi podstavak njezinog članka 4. stavka 2.,
nakon savjetovanja sa Stalnim odborom uspostavljenim u skladu s člankom 5. Direktive 98/34/EZ Europskog parlamenta i Vijeća od 22. lipnja 1998. o utvrđivanju postupka pružanja informacija u području tehničkih normi i propisa te pravila za usluge informacijskog društva (2),
budući da:
(1)
Članak 3. stavak 1. Direktive 2001/95/EZ obvezuje proizvođače da na tržište stavljaju samo sigurne proizvode.
(2)
Prema drugom podstavku članka 3. stavka 2. Direktive 2001/95/EZ, proizvod se smatra sigurnim što se tiče rizika i kategorija rizika obuhvaćenih relevantnim nacionalnim normama, ako je u skladu s dobrovoljnim nacionalnim normama koje prenose europske norme, čije je referencije Komisija objavila u Službenom listu Europske unije, u skladu s člankom 4. stavkom 2. Direktive.
(3)
U skladu s člankom 4. stavkom 1. Direktive, europske norme su utvrdila europska normizacijska tijela prema nalozima koje je sastavila Komisija.
(4)
U skladu s člankom 4. stavkom 2. Komisija treba objaviti referencije takvih normi.
(5)
U lipnju 2008. Komisija je izdala naloge M/425 Europskom odboru za normizaciju da sastavi europsku sigurnosnu normu u vezi s rizikom od požara od cigareta.
(6)
Europski odbor za normizaciju donio je normu EN 16156:2010 „Cigarete - procjena sklonosti zapaljenju - sigurnosni zahtjev” kao odgovor na nalog Komisije. Ta se norma odnosi na normu EN ISO 12863:2010 „Standardna metoda ispitivanja za procjenu sklonosti zapaljenja cigareta”. Stoga prilikom objave upućivanja na normu EN 16156:2010, također treba uputiti na normu EN ISO.
(7)
EN ISO 12863:2010 izmijenjen je tehničkim ispravkom (3). Ispravak je prihvatio Europski odbor za normizaciju bez izmjene (4) i tako uključio u normu EN 16156:2010.
(8)
Norme EN 16156:2010 i EN ISO 12863:2010 ispunjavaju nalog M/425 i sukladne su s općim sigurnosnim zahtjevom Direktive 2001/95/EZ. Njihove referencije trebalo bi objaviti u Službenom listu Europske unije.
(9)
Da se osigura uspješno uvođenje normi, industriji bi trebalo dati dovoljno vremena da prilagodi svoju proizvodnju razini sigurnosti određenoj u normama. Objava upućivanja na norme u Službenom listu Europske unije 12 mjeseci nakon što je Europski odbor za normizaciju norme učinio dostupnima 17. studenoga 2010., namijenjena je da osigura da nakon toga u svim državama članicama pretpostavka fire safety bude zasnovana na zajedničkim kriterijima. Kako bi se osigurala jasnoća i pravna sigurnost na unutarnjem tržištu, tijela nadležna za nadzor tržišta u svim državama članicama trebali bi uzeti u obzir europske norme spomenute u uvodnoj izjavi 8. prilikom procjene rizika od požara od cigareta, uključujući u fazi prodaje cigareta kupcima.
(10)
Mjere predviđene u ovoj Odluci u skladu su s mišljenjem odbora uspostavljenog Direktivom 2001/95/EZ,
DONIJELA JE OVU ODLUKU:
Članak 1.
Norma EN 16156:2010 „Cigarete - procjena sklonosti zapaljenju - sigurnosni zahtjev” i norma EN ISO 12863:2010 „Standardna metoda ispitivanja za procjenu sklonosti zapaljenja cigareta” zadovoljavaju opći sigurnosni zahtjev Direktive 2001/95/EZ za rizike koje obuhvaćaju.
Članak 2.
Referencije norme EN 16156:2010 i EN ISO 12863:2010 objavljuju se u seriji C Službenog lista Europske unije17. studenoga 2011.
Članak 3.
Ova je Odluka upućena državama članicama.
Sastavljeno u Bruxellesu 9. kolovoza 2011.